Solveig Øye

**Solveig Øye** (1912–2006) var en norsk lærer som hadde flere verv innen Norges Bondekvinnelag. Hun var Europapresident for den internasjonale bondekvinneorganisasjonen Associated Country Women of the World (ACWW) fra 1974 til 1980. 

ACWW er den største organisasjonen for bondekvinner, og ble grunnlagt i 1929. Norge ble innmeldt i 1935. I 2023 har den medlemmer i 82 land. Øye var formann i ACWW-nemnden i Norges Bondekvinnelag fra 1968 til 1974, og var dermed arrangør av ACWWs verdenskongress i Oslo i 1971. I 1982 mottok hun Norges Bondekvinnelags gullmerke.

## Bakgrunn, utdannelse og yrkesliv
Solveig Øye var datter av landbrukslærer Hans Severin Britannius Kaldhol fra Hareid på Sunnmøre og Malene Samoline (Lina) f. Osnes på Nordfjordeid. Hun vokste opp på Gjermundnes landbruksskole.

Hun gikk på Fylkesskulen på Vestnes og tok middelskoleeksamen der. Deretter tok hun examen artium på engelsklinjen ved Latinskolen i Ålesund i 1932. Så gikk hun husmorskolen på Linge i 1933.

Hun giftet seg med landbruksskolelærer Asbjørn Øye på Stranda juni 1934. De fikk fem barn - alle med sterk interesse innen historiefaget: Bergljot Solberg, Liv Hilde Boe og Ingvild Øye.

Etter at de flyttet til Stend jordbruksskole i 1950 tok hun forberedende prøve i filosofi ved Universitet i Bergen. Hun tok to-årig lærerskole i Bergen i 1965 og arbeidet deretter som lærer ved Kirkevoll skole.

## Bondekvinnelagsarbeid

### Lokallag og fylkeslag
På slutten av 1939-tallet var Solveig Øye et aktivt medlem av det nystartede Vike bondekvinnelag i Romsdal, der ektemannen var landbruksskolelærer.

Øye var formann i Søgne bondekvinnelag fra 1949 til 1950, da familien Øye flyttet til Stend i Fana. I ettertid ble hennes tid i Søgne lokallag beskrevet slik: «Fru Øye var ei dugande formann, og laget hadde ei rik vokster. (---) Men ho vart verande i bygda så altfor stutt ei tid.» Etter flyttingen til Stend meldte hun seg inn i Fana bondekvinnelag og fortsatte engasjementet i organisasjonen der. I lokallaget i Fana var hun også leder for en brevring i over 20 år, og de tok over 20 brevkurs. Ringen vant to landskonkurranser.

Hun ble etterhvert styremedlem, sekretær og nestformann i Hordaland Bondekvinnelag.

### Internasjonalt arbeid gjennom ACWW
Hun var formann i ACWW-nemnden i Norges Bondekvinnelag i ti år. Hun møtte på ACWWs verdenskonferanser i Edinburgh, i Michigan, Oslo og Perth i Australia. Hun var formann i hovedkomiteen som var vertskap da ACWWs verdenskongress ble arrangert i Oslo i 1971, med daværende kronprinsesse Sonja som kongressens høye beskytter. Delegater fra 65 land deltok. Kong Olav V var til stede, og statsminister Trygve Bratteli åpnet kongressen.

På ACWWs verdenskonferanse i Australia i 1974 ble hun valgt som områdepresident (Area Vice-President) for Europa. Hun ble gjenvalgt på verdenskonferansen i Kenya i 1977, og satt i vervet frem til 1980. I sin periode som områdepresident arrangerte hun blant annet det nordiske seminaret nordisk ACWW-seminar om «Kvinnen i Afrika, og hva kan vi gjøre for henne?» på Voksenåsen i Oslo høsten 1975, som var FNs internasjonale kvinneår. På seminaret deltok representanter fra fem nordiske land. Som ACWWs leder i Europa var hun aktiv for å spre kunnskap om ACWWs hjelpearbeid, der «Redd synet»-aksjonen var en av de mest omfattende tiltakene.  

ACWW har nær tilknytning til FN og har konsultativ status i en del FN-organ. Øye var observatør i FN i New York på vegne av Norges Bondekvinnelag høsten 1976, etter at Norske Kvinners Nasjonalråd (NKN) hadde tilbudt henne – som representant for norske bondekvinner – og Kathrine Johnsen – som representant for norske samekvinner – å overta på deling NKNs plass i delegasjonen. Johnsen og Øye var til stede i New York i seks uker hver. Det var under høstsesjonen i 1976 at FNs hovedforsamling vedtok å erklære 1979 som FNs Internasjonale Barneår. Etter dette ble Øye en pådriver for å rette oppmerksomheten mot Barneåret og hva dette året skulle brukes til. Norges Bondekvinnelag arrangerte blant annet et landsomfattende seminar sammen med NORAD i 1978, der barns stilling i i-land og u-land ble diskutert. Øye var en av hovedtalerne på dette seminaret.

## Utmerkelser

* 1982: Tildelt Norges Bondekvinnelags gullmerke

## Referanser